Старозагорският административен съд, втори състав в публичното заседание на тринадесети април през две хиляди и девета година , в състав:
като разгледа докладваното от съдия Р. Р. АД № 17 по описа за 2009г., за да се произнесе, съобрази следното:
Образувано е по жалба от Т.М.В. и В.М.В.,*** Загора, против Заповед № 3095/08.12.2008 г. на Кмета на община Стара Загора. Жалбоподателите считат същата за незаконосъобразна и в противоречие с процесуалния и материалния закон, поради което молят да бъде отменена. Считат, че при процедурата при издаване на обжалваната заповед липсват доказателства относно наличието или липса на влязъл в сила ПУП, както и разпоредбите на чл. 21, 22 и 25 ал.1 от ЗОС. Считат, че така допуснатите нарушения водят до нищожност на обжалваната заповед, тъй като не е налице открита процедура по отчуждаване и заповедта е издадена без правно основание. Не са съгласни с определеното парично обезщетение. Твърдят че не е извършван оглед на имота. Това е нарушило процедурата по чл. 22 ал.2 от ЗОС. Не е отчетено реалното местоположение, характеристиките и подобренията на имота. Не са отчетени пазарните стойности за ПУП с тези характеристики в този район на града. Оценката се разминава с пазарните стойности, по които се извършват сделки между община Стара Загора и други лица. Молят да се отмени като неправилна и незаконосъобразна заповедта или алтернативно да измени се заповедта в оспорената част като увеличи размера на определеното парично обезщетение в съответствие с реалните пазарни цени.
В съдебно заседание жалбоподателите, чрез пълномощника си адв.П., заявяват, че поддържат жалбата само в частта относно увеличаване размера на определеното парично обезщетение в съответствие с реалните пазарни цени и направените в имота подобрения. Претендират разноските по делото.
С оспорената заповед, издадена от Кмет на Община Стара Загора, е отчужден поземлен имот /ПИ/ № 68850.509.7073, по кадастралната карта на гр.Стара Загора, одобрена със заповед № РД-18-1/07.01.2008г. на изпълнителния директор на АГКК и изменена със заповед № КД-14-24-160/01.10.2008г. на началника на СГКК Ст.Загора, с площ от 798 кв.м., при съседи: ПИ №68850.509.7071, ПИ №68850.509.7072, ПИ №68850.509.7034. Имотът е съсобственост на жалбоподателите в равни части по 1/2, видно от нот. акт № 45, том I, рег.№2046, нот.д. №150/2000г. на нотариус Стойка Михалева с район на действие Районен съд-Ст.Загора.
Обезщетението е определено като парично в размер общо на 119700лв. за двамата жалбоподатели. От оспорената заповед и административната преписка е видно, че лицензиран оценител ЕТ „Юкон-Юлий Кайряков” е дал експертно становище за пазарна стойност на отчуждаемия имот в размер на 119700лв.
По делото е назначена съдебно-техническа експертиза. Съгласно заключението на вещото лице пазарната стойност на имота, предмет на отчуждаването, е определена на 162,60 лв. на кв.м. или 129755 лв. общо. Използван е метода на пазарните аналози като са отчетени специфичните особености на имота и редуциращи аналоговата стойност коефициенти. Възстановителната вещна стойност на извършените подобрения в имота е 6000 лева или увеличената стойност на имота в резултат на извършените подобрения е 135755 лева.
При съвкупна преценка на събраните доказателства, съдът намира жалбата за основателна в поддържаната част.
Предвид изложеното се налага изводът, че заповедта, в обжалваната и част, следва да бъде изменена, като оценката на отчуждената част от имота се увеличи от 119700 лв. на 135755 лева.
Съгласно правилата на процеса, ответника следва да бъде осъден да заплати на оспорващите направените от тях деловодни разноски в размер общо на 380 лева.
ИЗМЕНЯ заповед №3095/08.12.2008г. на Кмета на община Стара Загора, с която е отчужден ПИ №68850.509.7073, по кадастралната карта на гр.Стара Загора, одобрена със заповед № РД-18-1/07.01.2008г. на изпълнителния директор на АГКК и изменена със заповед № КД-14-24-160/01.10.2008г. на началника на СГКК Ст.Загора, с площ от 798 кв.м., при съседи: ПИ №68850.509.7071, ПИ №68850.509.7072, ПИ №68850.509.7034, В ЧАСТТА ЗА ДЪЛЖИМОТО ПАРИЧНО ОБЕЗЩЕТЕНИЕ на Т.М.В., ЕГН-********** и В.М.В., ЕГН-**********,*** Загора, като ГО УВЕЛИЧАВА от 119700 /сто и деветнадесет хиляди и седемстотин/ лева на 135755 /сто тридесет и пет хиляди седемстотин петдесет и пет/ лева - общо за двамата собственици на имота.
ОСЪЖДА Община Стара Загора да заплати на Т.М.В., ЕГН-********** и В.М.В., ЕГН-**********,*** Загора, направените от тях разноски по делото в размер общо на 380 /триста и осемдесет/ лева.